CELEX: 52020PC0089
Language: hu
Date: 2020-03-04
Title: Javaslat A TANÁCS HATÁROZATA a Romániában fennálló túlzott hiányról

EURÓPAI BIZOTTSÁG
            Brüsszel, 2020.3.4.
            COM(2020) 89 final
            2020/0038(NLE)
            Javaslat
            A TANÁCS HATÁROZATA
            a Romániában fennálló túlzott hiányról
            
               
         
         
            
            
            
               2020/0038 (NLE)
            
            
               Javaslat
            
            
               A TANÁCS HATÁROZATA
            
            
               a Romániában fennálló túlzott hiányról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre (a továbbiakban: EUMSZ) és különösen annak 126. cikke (6) bekezdésére,
            
            
               tekintettel a Bizottság javaslatára,
            
            
               tekintettel a Románia által tett észrevételekre,
            
            
               mivel:
            
            
               (1)Az EUMSZ 126. cikke szerint a tagállamoknak kerülniük kell a túlzott költségvetési hiányt.
            
            
               (2)A Stabilitási és Növekedési Paktum az árstabilitás és az erős, fenntartható, munkahelyteremtéshez vezető növekedés eszközeként a rendezett államháztartás célkitűzésén alapul.
            
            
               (3)Az EUMSZ 126. cikke szerinti túlzott hiány esetén követendő eljárás, amelyet a túlzott hiány esetén követendő eljárás végrehajtásának felgyorsításáról és pontosításáról szóló 1467/97/EK tanácsi rendelet
                  1
                (amely a Stabilitási és Növekedési Paktum része) részletez, előírja, hogy a túlzott hiány fennállását határozatban kell megállapítani. Az Európai Unióról szóló szerződéshez és az EUMSZ-hez csatolt, a túlzott hiány esetén követendő eljárásról szóló (12.) jegyzőkönyv további rendelkezéseket állapít meg a túlzott hiány esetén követendő eljárás végrehajtására vonatkozóan. A 479/2009/EK tanácsi rendelet megállapítja
                  2
                az említett rendelkezések alkalmazására vonatkozó részletes szabályokat és meghatározásokat.
            
            
               (4)Az EUMSZ 126. cikkének (5) bekezdése értelmében, ha a Bizottság úgy ítéli meg, hogy egy tagállamban túlzott hiány áll fenn vagy következhet be, erről véleményt küld az érintett tagállamnak, amelyről tájékoztatja a Tanácsot. Az EUMSZ 126. cikkének (3) bekezdése szerint elfogadott jelentését, valamint a Gazdasági és Pénzügyi Bizottság által az EUMSZ 126. cikkének (4) bekezdése szerint elfogadott véleményt figyelembe véve, a Bizottság megállapította, hogy Romániában túlzott hiány áll fenn. Ezért a Bizottság 2020. [március 4-én] erről véleményt küldött Romániának, amelyről tájékoztatta a Tanácsot
                  3
               .
            
            
               (5)Az EUMSZ 126. cikkének (6) bekezdése szerint a Tanácsnak figyelembe kell vennie az érintett tagállam esetleges észrevételeit, mielőtt egy általános értékelés alapján határozna arról, hogy fennáll-e túlzott hiány. Románia esetében az általános értékelés megállapításai a következők.
            
            
               (6)A román hatóságok által 2019. szeptember 30-án bejelentett és azt követően az Eurostat által megerősített adatok azt mutatják, hogy a román költségvetési hiány 2018-ban elérte a GDP 3,0 %-át, miközben az államadósság a GDP 35,0 %-át tette ki. Figyelembe véve a nemzeti statisztikai hivatal által az Eurostat sajtóközleményének közzétételét követően bejelentett, felülvizsgált GDP-adatokat, az említett arányok némileg megváltoztak: 2018-ban a hiány a GDP 2,9 %-a, az államadósság pedig a GDP 34,7 %-a volt. A bejelentés 2019-re a GDP 2,8 %-ának megfelelő költségvetési hiányt tervezett.
            
            
               (7)2019. december 10-én a kormány elfogadta a 2020–2022 közötti időszakra vonatkozó költségvetési stratégiáját (a továbbiakban: költségvetési stratégia), amelyben a 2019. évi költségvetési hiánycélt a GDP 3,8 %-ában határozták meg. Ez meghaladja és nem közelíti meg a Szerződésben a GDP 3 %-ában meghatározott referenciaértéket. Emellett a Szerződés szerinti referenciaérték 2019-es túllépése nem kivételes, mivel ez nem rendkívüli esemény vagy jelentős mértékű gazdasági visszaesés következménye a Szerződés és a Stabilitási és Növekedési Paktum értelmében. A Bizottság 2020. téli előrejelzése szerint a reál-GDP növekedése 2019-ben 3,9 %-os, 2020-ban pedig 3,8 %-os lesz, míg a kibocsátási rés várhatóan nulla körüli értéket ér el. 2019-ben az egyszeri tételek a GDP 0,1 %-át tették ki, és a személygépkocsikra kivetett környezetvédelmi bélyegilleték visszatérítésének tudhatók be. A Szerződés és a Stabilitási és Növekedési Paktum értelmében a GDP 3 %-át jelentő referenciaérték tervezett túllépése nem átmeneti. A Bizottság költségvetési változókkal kiegészített 2020. téli előrejelzése szerint a költségvetési hiány 2019-ben a GDP 4,0 %-a, 2020-ban 4,9 %-a, 2021-ben pedig 6,9 %-a lesz. A hiány előre jelzett növekedését főként a jelentős nyugdíjemelések okozzák. A kormány a költségvetési stratégiában azzal is számol, hogy a költségvetési hiány 2020-ban és 2021-ben is a referenciaérték felett marad, 2020-ban a GDP 3,6 %-át, 2021-ben pedig a GDP 3,4 %-át teszi majd ki. Az EUMSZ hiányra vonatkozó kritériuma tehát prima facie nem teljesül.
            
            
               (8)Románia államadóssága 2018-ban a GDP 34,7 %-át tette ki. Mind a Bizottság költségvetési változókkal kiegészített 2020. téli előrejelzése, mind a költségvetési stratégia azt vetíti előre, hogy az államadósság 2021-ig növekedni fog, de a Szerződésben meghatározott referenciaérték alatt marad. A költségvetési stratégia előrejelzése szerint az államadósság 2021-ben a GDP 37,8 %-ára emelkedik. A Bizottság szerint ennél nagyobb növekedés várható, és az államadósság 2021-ben eléri a GDP 41,9 %-át. Az EUMSZ adósságra vonatkozó kritériuma tehát teljesül.
            
         
         
            
               (9)Az EUMSZ 126. cikke (3) bekezdésében foglalt követelményeknek megfelelően a Bizottság az EUMSZ 126. cikke (3) bekezdése szerinti jelentésében elemezte az összes érdemleges tényezőt is. Az 1467/97/EK rendelet 2. cikkének (4) bekezdése szerint minden olyan esetben, amikor az államadósság GDP-hez viszonyított aránya nem haladja meg a referenciaértéket, a túlzott hiány fennállásáról szóló határozathoz vezető lépések során érdemleges tényezőket kell figyelembe venni. A Bizottság a hiányra vonatkozó kritérium teljesítésének értékelésekor figyelembe vette az érdemleges tényezőket, különösen azt, hogy 2017 óta az ország nem hozott eredményes intézkedéseket a jelentős eltérési eljárás keretében tett tanácsi ajánlások nyomán, továbbá a Románia által a strukturális reformok terén elért korlátozott előrehaladást, valamint a Románia tekintetében közép- és hosszú távon fennálló magas költségvetési fenntarthatósági kockázatokat. E tényezők nem változtatnak azon a következtetésen, miszerint az EUMSZ hiányra vonatkozó kritériuma nem teljesül,
            
            
               ELFOGADTA EZT A HATÁROZATOT:
            
            
               1. cikk
            
            
               Az általános értékelésből az következik, hogy Romániában a hiányra vonatkozó kritériumnak való meg nem felelés miatt túlzott hiány áll fenn.
            
            
               2. cikk
            
            
               Ennek a határozatnak Románia a címzettje.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        HL L 209., 1997.8.2., 6. o.
               
               
                  
                     (2)
                  
                        HL L 145., 2009.6.10., 1. o.
               
               
                  
                     (3)
                  
                        A Romániára vonatkozó, a túlzott hiány esetén követendő eljáráshoz kapcsolódó dokumentumok a következő weboldalon találhatóak: https://ec.europa.eu/info/business-economy-euro/economic-and-fiscal-policy-coordination/eu-economic-governance-monitoring-prevention-correction/stability-and-growth-pact/corrective-arm-excessive-deficit-procedure/closed-excessive-deficit-procedures/romania_en#ongoing-procedure